Una teoría económica pa l’aldea nuna tierra que presume de metrópolis, ensin asumir la so realidá agropolitana
#000000
"Les ciudades pequeñes y intermedies que tán en rellación col campu van tener meyor futuru”, alvirtió Jaime Izquierdo nel CSA L’Apiaderu.
#000001
Vieno Izquierdo a presentar el so últimu llibru, La ciudad agropolitana. La aldea cosmopolita (2019, KRK), a un Centru Social Autoxestionáu na zona rural, un espaciu “poco frecuente” n’Asturies, onde too aveza a xirar alredor de les cases de la cultura, pero que sí ye más habitual n’otres xeografíes d’Europa, onde va tiempu que se trabaya n’esborriar les fronteres ente lo urbano y lo rural a la busca d’una simbiosis, una convivencia xusta, ente dambes dos realidaes.
#000008
El problema d’esti pensamiento industrial acutáu en departamentos ye que torga tener esa visión global que, irónicamente en tiempos de globalización, falla na visión de conxuntu anque, eso sí, funciona perfectamente según la lóxica d’acumulación capitalista: “L’aldea podía ser la contraposición a l’acumulación capitalista, pero la economía industrial nun ye quien a ver o figurase otres teories economiques”, cuestionó Izquierdo. Esi pensamiento ta bien enrraigonáu nes escueles y na educación actual, onde l’afán ye dar ales a la xente mozo pa qu’eche a esnalar, escaeciendo que cortar les raíces déxate nortiando ensin tierra, ensin raigañu, ensin saber ónde o cómo aterrizar.
#000010
“nun podemos enfotanos en cambiar les flores nuna rotonda cada 15 díis y tener la periferia rural de la ciudá asilvestrada y acumulando matos”
#000011
Y toos esos escenarios anden a la griesca. Ganadería contra ecoloxismu, mediu rural contra turismu. Y eso nun había ser asina, a xuiciu d’Izquierdo: “Cuando se faló de conservación de la naturaleza namás s’entendió la parte salvaxe y silvestre y nun se valoró la parte de trabayu de conservación de la naturaleza que fae’l campesináu o el propiu valor d’esa intervención cultural y humana na naturaleza. Nun s’acaba de llegar a un planteamientu más complexu”. Y punxo dos exemplos: el conservacionismu que defende’l llobu dende anuncios nel metru de Madrid, ganando la simpatía y les perres de quien nun quier collaborar nel asesinatu de la madre de Bambi (non, nun ye un llobu, pero entiéndese), y el del sector del pastoréu que defende unos montes “llimpios” de depredadores y que funcionen como “almacenes de carne”, ensin más intervención humana que la de desaniciar tola competencia nun mediu compartíu con otros seres vivos.
#000014
Recuperar aspectos de la cultura campesina ye una vía pa iguar estos enguedeyos dende’l puntu de vista de Jaime Izquierdo, garrando como referencia respuestes que yá se dieron dende’l campu: ”Había families campesines especializaes n’evitar conflictos, los alimañeros, que teníen un carácter anónimu y que miraben pol control de la población animal p’actuar cuando yera necesario. La so idea nun yera acabar col llobu, por exemplu, sinón caltener l’equilibriu”.
#000015
“L’oxetivu ye facer una ciudá responsable col campu, esa diba ser la ciudá agropolitana”
#000016
L’oxetivu diba ser “facer una ciudá responsable col campu”, esa diba ser la ciudá agropolitana, mentes qu’agora “les ciudades son mui irresponsables col campu y viémoslo col turismo esti branu”. Turistes que nun entienden qu’esi requexu tan afayadizu p’aparcar en realidá ye la entrada a una finca onde en cualquier momento van a entrar a trabayar col carru, “anque nun tenga puesta la señal de vado permanente”, o el campechanismu colonizador que nun respeta al habitante en so casa: “Eso de preguntar cuánto ganao tien a cualquier paisanu que te topes pela caleya sería como si él te preguntara cuántes perres tienes nel bancu. Y eso él nun lo fae”.
#000017
Mentanto, n’Asturies nun se fae otro que falar del área metropolitana “pero n’Asturies somos más campu que ciudá -y d’ehí vien l’apueste pol términu rexón agropolitana-, esta realidá nun s’asume”. Sí lo faen en sitios como Avignon, en Francia, remarcó Izquierdo, onde un porcentaxe curiosu del consumu d’alimentos vien de la zona rural más cercana y onde s’incide na necesidá de consumir productos de temporada y locales. El resultáu: el conteníu d’una nevera n’Avignon nun tendrá nada tener que ver col que se pue topar nuna nevera na cai Uría d’Uviéu que guapamente ye calcada a otra nun pisu de Nueva York (igual va ser neso no único que se parecen, por munches ínfules de nun saber qué son les madreñes que se dean na capitalina carbayona).
#000019
Paradigmático d’esta separación ente lo urbano y lo rural, indicó Izquierdo, ye la presencia habitual d’una media de seis persones faciendo trabayos de xardinería na rotonda de la Plaza d’América d’Uviéu o soplando fueyes nel parque San Francisco, con una concepción barroco-palaciega de lo verde de va 200 años atrás: “Tenemos que repensar la xardinería urbana, nun podemos enfotanos en cambiar les flores nuna rotonda cada 15 díis y tener la periferia rural de la ciudá asilvestrada y acumulando matos, cuando se podíen tar abriendo espacios pa güertes, esbrozando, podando... Pero claro, pa siquiera figurase facer eso tienes que conocer el campu y acabar con esa mentalidá que va años s’espeyaba nes palabres d’un insigne illustre n’Uviéu que dicía con sorna aquello de `lo que nos faltaba, vaques y güertes ́. Ello ye que parez ser qu’Uviéu quier ser la ciudá que sigui durmiendo la siesta...”, llamentó l’autor de La ciudad agropolitana. La aldea cosmopolita.
#000020
Too ello a resultes de la falta d’una teoría económica de l’aldea que sí que s’acolumbró dende’l pensamientu anarquista nos anicios de la Revolución Industrial y que llamaba a mirar pola tierra en cuenta d’entrar a la fábrica, recordó Izquierdo. Una teoría económica que ta a tiempu de reformulase “enantes de que’l cambiu climáticu nos lleve al colapsu qu’acompaña a tolos grandes cambios históricos, que se pueden allargar cien años y que pel mediu dexen miles de muertes, anque nun les veamos na media páxina qu’esos cambios históricos ocupen nos llibros d’Historia”.
#000021
Esa reformulación pa una teoría económica de l’aldea pasa por cuatro puntos, espunxo: el primeru, la recuperación del sistema agroecolóxicu local, nel qu’hai una visión sistémica de la ganadería, l’agricultura y lo forestal, en cuenta de la división actual que lleva a los desequilibrios que vemos nel paisaxe y na economía; el segundu, l’autonomía enerxética, que diba ser posible al paicer d’Izquierdo, anque’l mayor pilancu diba ser la llexislación vixente y la burocracia; el terceru, el que los servicios agrosistémicos tengan la so recompensa en cuantes que s’ocupen del cuidáu forestal, mirando polo control de los incendios o pol mantenimientu de caminos, lo qu’había revertir na propia aldea; y p’acabar, el carácter emprendedor de la xente que vive nes aldees, tola xente que llega nuevo y que conforma l’aldea cosmopolita: “Rodrigo Cuevas xenera’l so propiu mundu dende l’aldea y dende la so propia concepción de la mesma. Eso yá ta pasando, esa composición diferente de lo rural yá empezó y hai que saber aprovechalo buscando l’equilibriu ente quien vive n’aldea y quien vive de l’aldea”.
#000022
Dende l’añu pasáu trabáyase nesta llinia en Mual, un pueblín de Cangas del Narcea, onde l’asociación vecinal se punxo en contactu con Izquierdo pa construyir dende lo rural: “Pa eso necsitamos comunidá y colo primero qu’empezamos foi con una concertación parcelaria ente pequeñes propiedades pa ser quien a producir alimentos que van a abastecer a una rede, que se conforma col vínculu que se caltién ente quien queda nel pueblu y quien ta fuera, les y los fiyos que tovía vuelven al pueblu y s’involucren nel proyectu”. Tamién hai que tener en cuenta l’autoestima y el valor a lo que se produz, “el famosu fabón de Mual, por exemplu, qu’entá nun existe como marca, pero ye namás cosa de ponese a falar d’él”. Y pa xestionar too ello, había falta d’una cooperativa de xente mozo que caltuviera’l proyectu: “Ye necesaria una comunidá interxenaracional pa mantener los vínculos y pa que la propia comunidá t’atienda: el pueblu tien de ser un sitiu nel que vivir tola vida”.
#000023
Asociación Cultural Nortes de Asturias. 2021.
#000027